《九日病中无酒无菊寄王信州老谢丈》
宋代·赵蕃

有身那识禁酒国，何乃飘零堕其域。
儿曹强欲觅市酤，颇畏饮灰仍饮湿。
重令寻菊菊未芳，飞蓬野蔓交加长。
是知此物贵晚节，无意无俗充杯觞。
生平浪说爱重九，今年无菊还无酒。
要携藜杖作登临，病不如人空竚首。
使君闻说同王弘，半道邀公绝送迎。
要见一时宾与主，舆篮侍坐俱门生。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。